**Jørgen Witting træder tilbage fra AG Gruppen**

***Efter 33 år i AG Gruppen har Jørgen Witting valgt at sælge sin aktiepost til sin kompagnon Robin Feddern. Robin Feddern ejer i forvejen halvdelen af aktierne i AG Gruppen og udvider således dette ejerskab til 100%.***

Jørgen Witting startede i 1986 Arkitektgruppen (det nuværende AG Gruppen) sammen med to partnere, og var frem til 2015 selskabets administrerende direktør. Herefter har han fungeret som koncernens bestyrelsesformand. I forbindelse med aktieoverdragelsen den 31.12.2019 fratræder Jørgen Witting alle sine poster i koncernen. Nuværende bestyrelsesmedlem Lars Holst overtager posten som bestyrelsesformand.

“Jørgen har betydet utroligt meget for AG Gruppen igennem årene, fortæller Robin Feddern “hans stærke fokus på, at kvaliteten skal være i top, har bidraget stærkt til AG Gruppens position i branchen i dag. Vi skylder Jørgen stor tak for en kæmpe indsats” fortsætter Robin Feddern”.

Jørgen Wittings fratræden, ændrer ikke på AG Gruppens strategi, som også fremover vil være fokuseret på by- og ejendomsudvikling i stærke samarbejder med branchens øvrige aktører.